**Pohjois-Karjalan elinikäisen ohjauksen yhteistyöryhmä**

**Aika:** 23.3.2018 klo 8.30 - 11.00

**Paikka:** ELY-keskus, nh Koli-Puso, Kauppakatu 40 B, Joensuu

**Läsnä:** Leena Penttinen () Sirja Möttönen (x)

 Kirsi Vallius-Leinonen () Outi Suorsa (x)

 Mervi Lätti (x) Mervi Kurula ()

 Eine Paldan (x) Anu Häikiö ()

 Sirpa Kostamo () Lauri Lehikoinen (x)

 Jari Laukkanen (x) Liisa Pietarinen ()

 Mervi Holopainen (x) Heli Piipponen ()

 Mirja Kuiri (x) Mervi Penttinen ()

 Anu Huotari (x) Heli Pesonen ()

 Marika Myllynen (x) Vuokko Palkovaara ()

 Tiina Juurela (x) Jatta Herranen ()

 Arja Pöntinen-Heinonen () Erja Nevalainen (x)

 Paula Timonen () Terhi Harviala ()

 Maarita Mannelin (x)

 Reijo Vesakoivu, puh.joht. (x)

 Paula Hiltunen, sihteeri (x)

**1. Kokouksen avaus**

 Reijo avasi kokouksen ja toivotti osallistujat tervetulleiksi uuden ELO-ryhmän ensimmäiseen kokoukseen. Tämä ryhmä on kolmas maakunnallinen ELO-ryhmä, ensimmäinen ryhmä asetettiin vuonna 2013 ja toinen ryhmä vuonna 2015. Ryhmän kokoonpanoa ja toimintatapoja on kehitetty vuosien aikana vastaamaan toiminnan tarpeita. Ryhmän jäsenet ovat omien verkostojensa edustajia ja ovat näin mukana kehittämässä laajan toimijakentän välistä tiedonkulkua ja toimintaa. Ryhmällä on mahdollisuus viedä viestiä päättäjille ja rahoittajille, erityishaasteena tällä ryhmällä tulee olemaan ohjauksellisten palvelujen vieminen uusiin hallinto ja palvelurakenteisiin. Tämä kokous toimii järjestäytymisen ja toimintatapojen suunnittelukokouksena.

 Aluksi käytiin esittäytymiskierros, jossa jokainen kertoi oman taustaorganisaationsa ja tehtävän siellä.

 Sovittiin, että valtakunnalliseen ELO-yhteistyöryhmään maakuntien yhteiseksi edustajaksi valittu Maarita Mannelin Pohjois-Karjalan maakuntaliitosta toimii tämän ryhmän pysyvänä asiantuntijajäsenenä.

**2. ELO-toiminnan taustaa valtakunnallisella ja alueellisella tasolla**

Paula esitteli lyhyesti tiedoksi uusille jäsenille ja kertauksena aiemmin toiminnassa mukana olleille, mitä ELO-toiminnalla tarkoitetaan, mitä ajankohtaistaa on suunnitteilla valtakunnallisessa ELO-ryhmässä, mitkä tavoitteet on alueellisella toiminnalla ja mitä toiminnassa on saatua aikaan tähän mennessä. (diaesitys liitteenä)

**3. Verkostomainen työskentelytapa ja jäsenten rooli**

 Paula esitteli kaavion, jossa kuvataan ELO-yhteistyöryhmän kaltaisen verkostojen verkoston toimintaa ja jäsenten roolia siinä. Osallistujat tulevat hyvin erilaisista taustoista; suurista organisaatioista, joiden sisällä on erilaisia ammattiryhmiä ja omia verkostoja, osa edustaa olemassa olevia yhteistyöverkostoja, osa taas edustaa oman organisaationsa lisäksi laajasti omaa toimintasektoria. Kaikki kuitenkin toimivat "lähetteinä" oman taustayhteisönsä/verkostonsa ja ELO-yhteistyöryhmän välillä. (diaesitys liitteenä)

 Keskusteltiin pienryhmissä siitä, miten kukin kokee oman roolinsa tässä yhteistyöryhmässä. Keskustelujen purkamisessa tuli esille mm. seuraavia asioita:

 - muutoksia tulee koko ajan niin paljon, että niitä ei ehditä pohtimaan esim. ohjauksen näkökulmasta, tarvitaan kohtaavaa keskustelua tiedonkäsittelylle

 - ryhmästä toivotaan herätteitä uusille ajatuksille

 - ryhmässä on mahdollisuus välittää tietoa, keskustella ajankohtaisista asioista, antaa palautetta muille toimijoille, mikä toimii, mikä ei toimi ja esittää kysymyksiä

 - ihmisten kohtaamisen tarve ei vähene digitekniikasta huolimatta

 - ohjauksen merkityksen avaaminen omassa organisaatiossa on vaikuttamista

 - ELO-ryhmä on tärkeä tukemassa Ohjaamo-toimintaa esim. tarkasteltaessa, miten Ohjaamo vastaa kunkin alueen tarpeisiin

 - tarvitaan ohjausosaamista/tarpeiden tunnistamista mutta myös oman osaamisen ja sen rajojen tunnistamista

 - tiedon vieminen organisaatioihin on hyvin erilaista eri tahoilla mutta yleensä siihen löytyy keinoja kun hyödyntää erilaisia omia ja jo olemassa olevia verkostoja aktiivisesti

 - kysyttiin, voiko ohjaukseen liittyvistä hankkeista koota jonnekin tietoa niin että se olisi kaikkien saatavilla. Paula lupasi selvittää asiaa, mahdollista olisi esim. hyödyntää ELO-tori-verkkosivustoa.

**4. Yhteistyöryhmän työskentelyn ja tavoitteiden suunnittelua**

 Reijo esitti keskusteltavaksi ryhmän toimintaan liittyviä asioita; kokoontumistiheys, kokouspaikat, sisällön teemoittaminen, aiheita ajankohtaisseminaarien aiheita, koulutusaiheita ym. toiveita.

 - hyvän kokoustiheytenä pidettiin kokoontumista kaksi kertaa kevätkaudella ja kaksi kertaa syyskaudella. Paikkana Joensuu on suurimmalle osalle logistisesti helpoin eli toivottiin, että kokoukset olisivat pääsääntöisesti ELYn tiloissa, mikä on järjestelyjen kannalta osallistujille helpointa.

 Ehdotuksia kokousten teemoiksi, seminaareiksi ja koulutuksiksi tuli runsaasti. Näitä ryhmitellään kokonaisuuksiksi ja pohditaan käsittelytapoja:

 - ammatillisen koulutuksen reformi; kaivataan tietoa siitä, miten toimii käytännössä, tästä on laajempaa kokemusta syksyllä, joten voisi olla myöhemmän ajankohtaisseminaarin aiheena

 - korkea-asteen valintaperusteiden muutosten vaikutukset lukio-opiskeluun ja lukioihin/lukioissa ohjaamiseen

 - mihin ohjaamme pieneneviä ikäluokkia tulevaisuuden yhteiskunnassa tietotulvan keskellä, miksi ohjaudutaan tietyille aloille, tulevaisuustyöpaja

 - tekoäly ja digitalisaatio, vaikutukset tulevaisuuden työelämään

- tietoa muista maista esim. Tanskan työpajatoiminnasta

 - aktiivimalli nuorten näkökulmasta, tilanne maakunnan/valtakunnan eri osissa, minne ohjataan alueellisesti: omaan maakuntaan vai pois

 - miten toimii työelämäyhteistyö yritysten näkökulmasta, TET-jaksot, työssäoppimiset, oppisopimukset

 - uraohjauksen taitoja tarvitaan entistä laajemmalle joukolle esim. opettajat toisen asteen ammatillisessa koulutuksessa, myös taitoa oman osaamisen rajojen tunnistamiseen verkostoissa työskennellessä

 - ohjausteorioiden vertailevaa tietoa

 - maahanmuuttajien tilanne, faktatietoa tilanteesta, hyviä käytänteitä, tutkimustietoa, miten ohjataan (konkreettisia menetelmiä) ja miten pääset esim. työharjoitteluun

 - erilaiset oppijat ja oppimisvaikeudet työelämässä

 - opiskelijoiden/asiakkaiden näkökulma ohjauspalvelujen toimivuuteen

 - mielenterveyspalvelut nuorille ja yhteistyö oppilaitos/sote-palveluissa

 - medialukutaidot asiakkaille ja ohjaajilla

 - miten syrjäalueiden nuoret löytävät ohjauspalvelut

 - Ohjaamo-toiminnan tukeminen sen organisoituessa maakunnallisesti sekä tiivis yhteistyö ELO-toiminnan kanssa esim. toiminnasta tiedottamisessa

 - maakuntauudistus ja palvelurakenteiden muutos, missä on ohjauspalvelut (elinikäinen ohjaus ja Ohjaamot) uudistuksen jälkeen

 Puheenjohtaja kiitti erittäin aktiivisesta keskustelusta ja runsaasta määrästä hyviä ehdotuksia käsiteltäväksi ja työstettäväksi ELO-toiminnassa jatkossa. Näitä muokataan ja yhdistellään käsiteltäväksi kokouksissa, seminaareissa ja mahdollisissa koulutuksissa.

 Sovittiin, että jatketaan ajankohtaisseminaarien järjestämistä kaksi kertaa vuodessa entiseen tapaan, jolloin vastuu sisällön rakentamisesta vaihtelee käsiteltävän teeman mukaan. ELY-keskus huolehtii pääsääntöisesti käytännön järjestelyt ja kustannukset. Toukokuun seminaarin aiheena on työssäoppiminen työnantajien näkökulmasta. Muodostettiin valmisteluryhmä Eine Paldan, Anu Huotari, Paula Hiltunen, jotka vastaavat tämän seminaarin järjestämisestä hyödyntäen tarpeen mukaan muiden jäsenten asiantuntemusta. (kokouksen jälkeen sovittiin, että seminaarin ajankohta on perjantai 25.5. aamupäivällä. )

**5. Jäsenten ajankohtaiset asiat**

 Ajan puutteen vuoksi tämä kohta jätettiin pois tämän kokouksen ohjelmasta, varataan aikaa tälle keskustelulle seuraavaan kokoukseen.

**6. Seuraava kokous**

 Seuraava kokous pidetään perjantaina 8.6. klo 8.30 alkaen ELY-keskuksessa. Erillisteemana tässä kokouksessa on maahanmuuttajien ohjauspalvelut ja hyvät käytännöt eri sektoreilla.

Muistion kirjasi ryhmän sihteeri Paula Hiltunen